นายกฯหาทางลดดีเซล
นายกฯสั่งพลังงาน-คลังหาทางลดราคาน้ำมันดีเซลหลังราคาพุ่งกว่าลิตรละ30บาท มอบพาณิชย์ดูแลราคาสินค้าไม่ให้กระทบค่าครองชีพของประชาชน
7 ธ.ค. 2553

นายกฯสั่งพลังงาน-คลังหาทางลดราคาน้ำมันดีเซลหลังราคาพุ่งกว่าลิตรละ30บาท มอบพาณิชย์ดูแลราคาสินค้าไม่ให้กระทบค่าครองชีพของประชาชน 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า นายอภิสิทธิ์ เวชชาชีวะ นายกรัฐมนตรี สั่งการในที่ประชุมคณะรัฐมนตรี ( ครม.) ให้กระทรวงพาณิชย์ กระทรวงพลังงาน และกระทรวงการคลัง ประสานความร่วมมือในการดูแลเรื่องค่าครองชีพของประชาชนที่เพิ่มสูงขึ้น เนื่องจากราคาสินค้าปรับตัวสูงขึ้น โดยเฉพาะราคาน้ำมันดีเซล ที่ขณะนี้ปรับราคาสูงขึ้นกว่าลิตรละ 30 บาท ซึ่งรัฐบาลเคยรับปากว่าถ้าราคาน้ำมันดีเซลปรับตัวสูงขึ้นเกินกว่า 30 บาทต่อ 1 ลิตร จะเข้าไปดูแล
ทั้งนี้ ได้สั่งการให้กระทรวงพลังงานและกระทรวงการคลังเข้าไปหารือแนวทางการปรับลดราคาน้ำมันดีเซลลงเพื่อบรรเทาความเดือดร้อนให้กับประชาชน
นอกจากนี้นายกฯ ยังได้สั่งการให้กระทรวงพาณิชย์เข้าไปติดตามเรื่องราคาสินค้าอย่างใกล้ชิด เนื่องจากขณะนี้มีผู้ประกอบการและผู้ผลิตสินค้าจำนวนมากได้ยื่นของปรับราคาสินค้ากับกระทรวงพาณิชย์ ซึ่งกระทรวงพาณิชย์ แจ้งว่าจะพยายามที่จะประคองให้ใช้ราคาเดิมไปจนกว่าจะสิ้นปีนี้ 
"นายกฯ พูดในที่ประชุมว่า รับทราบมาว่าทางกระทรวงพาณิชย์ได้รับแรงกดดันจากผู้ประกอบการ ผู้ผลิตที่ยื่นเรื่องขอขึ้นราคาสินค้า ซึ่งนายกฯ สั่งให้กระทรวงพาณิชย์หาแนวทางในการรับฟังข้อเสนอของผู้ประกอบการทุกรายว่ามีความจำเนมากน้อยเพียงใด" นายวัชระกล่าว